Heimafyrirtæki kaupa fokhelt fjölbýlishús á Akranesi Nýverið samþykkti stjórn Íbúðalánasjóðs tilboð félags í eigu tveggja fyrirtækja á Akranesi í fjölbýlishúsið að Hagaflöt 7 á Akranesi . Það er Trésmiðjan Akur og Rafþjónusta Sigurdórs sem kaupa húsið sem staðið hefur um það bil fokhelt frá bankahruni . Í samtali við Skessuhorn sagði Halldór Stefánsson framkvæmdastjóri Akurs að kaupverðið væri trúnaðarmál . Áformað er að framkvæmdir hefjist á næstunni og að fyrstu íbúðirnar verði afhentar í kringum næstu áramót . „ Við erum að horfa til næstu 6 - 8 mánaða í framkvæmdartíma , “ segir Halldór . Í Hagaflöt 7 verða 20 íbúðir , helmingurinn þeirra tveggja herbergja 60 fm að flatarmáli , sex íbúðir verða 79 fm og þriggja herbergja en fjórar íbúðir verða fjögurra herbergja og 95 fm. að flatarmáli . „ Okkur sýnist að þetta séu þær íbúðastærðir sem markaðurinn er að kalla eftir , einkum minni íbúðirnar fyrir unga fólkið , “ segir Halldór . Hann segir að þessi tvö fyriræki , Trésmiðjan Akur og Rafþjónusta Sigurdórs , hefðu átt langt og gott samstarf og forsvarsmenn þeirra ákveðið að ráðast í þessa framkvæmd núna þegar heldur virðist vera að birta til á fasteignamarkaðinum . „ Það er talsvert um fyrirspurnir varðandi einbýli og sumarhús núna og fólk greinilega að spá . Hinsvegar er ekki mikill þrýstingur varðandi viðhald á húsnæði svona almennt hjá einstaklingum hvað þá hjá opinberum aðilum eins og sveitarfélaginu . Það er og hefur verið alveg í lágmarki í nokkurn tíma , “ segir Halldór í Akri .